КIуэкIуэ Юрий хэтащ Къэрал Советымрэ Урысей Федерацэм и Президентым и деж Лъэпкъ проект пэрытхэр гъэзэщIэнымрэ демографие политикэмкIэ щыIэ советымрэ зэщIыгъуу ирагъэкIуэкIа зэIущIэм
Къэрал Советымрэ Урысей Федерацэм и Президентым и деж Лъэпкъ проект пэрытхэр гъэзэщIэнымрэ демографие политикэмкIэ советымрэ зэщIыгъуу къызэрагъэпэща зэIущIэр дыгъуасэ Кремлым щригъэкIуэкIащ УФ-м и Президент Путин Владимир. Абы щытепсэлъыхьащ къуажэ щIыналъэхэм зэпIэзэрыту зегъэужьыным.
«Къуажэ щIыналъэхэм я социально-экономикэ зэфIэкIым хэгъэхъуэн икIи а лэжьыгъэр зэпIэзэрыту егъэкIуэкIын зэрыхуейр, ар къэралым иригъэкIуэкI аграрнэ политикэм и унэтIыныгъэ нэхъыщхьэу зэрыщытыр зэIущIэм щыжиIащ къэралым и Президент Путин Владимир, — иужькIэ журналистхэм щепсалъэм къигъэлъэгъуащ КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий. — Абы и лъэныкъуэкIэ къапщтэмэ, Къэбэрдей-Балъкъэрым Iуэхушхуэхэр зэфIигъэкIыфынущ. Къуажэ щIыналъэхэм республикэм и процент 90-м щIигъу яIыгъщ, къуажэдэсхэр республикэм щыпсэухэм я процент 45,9-рэ мэхъу. Къэбэрдей-Балъкъэрым и къуажэхэм илъэс гъунэгъухэм къриубыдэу ягъуэтыну социальнэ зыужьыныгъэм и фIыгъэкIэ, республикэм и аграрнэ IэнатIэм лъэбакъуэщIэ ичынущ, къуажэм дэлъ псэукIэри иригъэфIэкIуэнущ.
Республикэм лэжьыгъэшхуэ щокIуэкI къуажэ щIыналъэхэр егъэфIэкIуэным, абыхэм дэс цIыхухэм, унагъащIэхэм, IэщIагъэлI ныбжьыщIэхэм папщIэ псэупIэхэр ухуэным, къуажэм и социальнэ, инженер инфраструктурэр къэгъэщIэрэщIэжыным хуэунэтIауэ. А Iуэхухэр Къэрал Советым и зэIущIэм щызэпкърахащ.
СызэреплъымкIэ, аграрнэ IэнатIэм и зэфIэкIым, ар рынокым зэрыхэзагъэм куэдкIэ елъытауэ щытынущ къуажэхэм дяпэкIэ зэрызаужьынури».
КъБР-м и Iэтащхьэмрэ
Правительствэмрэ я пресс-IуэхущIапIэ.
